Δραστηριότητες δημιουργικής γραφής

# Διδασκαλία του δίγραφου μπ

#### ****Διδακτικοί στόχοι****

* Γραφή αναγνώριση και ενσυνείδητη επεξεργασία του δίγραφου μπ
* Παραγωγή γραπτού λόγου
* Καλλιτεχνική έκφραση

#### Ενδεικτικές δραστηριότητες

1) *Ιστορία του μπ*

Δείχνουμε στους μαθητές λέξεις και εικόνες που αρχίζουν ή εμπεριέχουν το μπ. Ανακαλύπτουν το άγνωστο δίγραφο μέσα στις λέξεις. Στη συνέχεια τους ρωτάμε πώς μπορεί να έγινε ζευγαράκι το μ και το π. Δίνουμε στους μαθητές φύλλο εργασίας με 4 τετράγωνα και τους ζητάμε να δημιουργήσουν ένα σύντομο κόμικ γράφοντας τα λόγια του μ και του π και εικονογραφώντας την ιστορία τους.

2) *Δημιουργία πρότασης*

Προτρέπουμε τους μαθητές να μας πουν λέξεις από μπ. Γράφουμε στον πίνακα τις λέξεις. Τα παιδιά ανά ομάδες διαλέγουν τρεις λέξεις και δημιουργούν τη δική τους πρόταση.

3) *Ζωντάνεμα –εικονογράφηση*

Οι μαθητές ζωντανεύουν το δίγραφο μπ με ζωγραφική.

4) *Αντιστροφή συλλαβών*

Δίνουμε στους μαθητές λέξεις και τους ζητάμε να αντιστρέψουν τις συλλαβές και να δημιουργήσουν νέες ( π.χ. λάμπα-μπάλα, σόμπα-μπάσο).

5) *Αποκοπή μια συλλαβής*

Δίνουμε στους μαθητές λέξεις και τους ζητάμε να κόψουν την πρώτη, τη μεσαία ή την τελευταία συλλαβή και να δημιουργήσουν νέες.

6) *Δημιουργία με πλαστελίνη*

Οι μαθητές με πλαστελίνη δημιουργούν το γράμμα μπ.

7) *Δημιουργία λίστας*

Τα παιδιά δημιουργούν μια λίστα με προϊόντα που μπορούν να ψωνίσουν(οι λέξεις της λίστας πρέπει να εμπεριέχουν το μπ).

8) *Έκφραση συναισθημάτων*

Δημιουργούμε καρτέλες με τα συναισθήματα-συναισθηματικές καταστάσεις και τις κολλάμε στο δάπεδο της τάξης ή της αυλής. Κάθε παιδί πατά πάνω στα διαδοχικά συναισθήματα-καταστάσεις και ανακαλύπτει επιφώνημα (που να περιέχει το σχετικό δίγραφο), σχετικό με το συναίσθημα – κατάσταση (π.χ. άρνηση- μπα, φόβος-μπου).

9) *Χορός μπάλος*

Οι μαθητές σε χαρτόνι γράφουν το μπ και το στολίζουν (με πούλιες-φτερά-χάντρες), ώστε το μπ να ετοιμαστεί για το χορό του μπάλου. Στη συνέχεια οι μαθητές ανά δύο με την συνοδεία της αντίστοιχης μουσικής κινούν τα γραμματάκια.

10) *Γλωσσοδέτης*

Διαβάζουμε το βιβλίο του Ευγένιου Τριβιζά «Αλφαβητάρι με γλωσσοδέτες» και οι μαθητές φτιάχνουν σε ομάδες το δικό τους γλωσσοδέτη με το δίγραφο μπ.

Οι εκπαιδευτικοί

Καλαποθάκη Σοφία - 26ο Δ.Σ. Αχαρνών

Καρακώστα Βασιλική - 26ο Δ.Σ. Αχαρνών

Καμαριώτη Έλενα - 27ο Δ.Σ. Αχαρνών